喜閑
作者：葛立方
朝代：宋

paragraphs: 白蘋花發兮水晶宮，捨此地兮余將曷從。
斧斤丁丁兮爲余之棲，葯作房兮梁則辛夷。
朝迎山雲兮，莫送雲歸。
伏臘粗給兮，朝市奚爲。
薑畦兮芋疇，瓜㼌蔓長兮女桑始柔。
高田兮壤沃，麥芒如篲兮黍如粟。
下田兮若按，䆉䅉衡從兮碧泉。
乳水不淫兮旱火不光，神之德兮疇敢忘。
拜金鋪兮奠椒漿，賽鼓坎坎兮錦傘悠颺。
傾銀兮注瓦，玄鯽霜芹兮父老同社。
鳥勸飲兮風爲啟關，宇宙之間兮誰如我閑。
熱官雖好兮寧守菟裘，彼有危機兮余差無憂。
鷹綵緤兮金作鐶，搏狐兔兮供吾之餐。
馬玉勒兮錦作障，檀溪深兮躍必五丈。
爲人吠兮乃可以佩人之鋂，爲人鳴兮乃可以食人之粟。
所貴兮寂寂而矯矯，所鄙兮赫赫而碌碌。
吾寧爲鴻兮取食於江湖，吾寧爲龜兮曳尾於泥塗。